Diari Oficial de la Generalitat Valenciana


Sumari del DOGV 2803, del 31-07-1996 (1996/838950)

RESOLUCIÓ d'11 de juliol de 1996, de la Conselleria de Sanitat i Consum, per la qual convoca beques per a projectes d'investigació en l'àrea de salut pública.
--------------------------------------------------------------------------------------------------------------------------------------------------------------

### Dades del document

Número de DOGV
:   2803

Data del DOGV
:   31-07-1996

Secció del DOGV
:   ALTRES DISPOSICIONS

Número del document
:   1996/838950


Data del document
:   11-07-1996

Organisme emissor
:   Conselleria de Sanitat i Consum

Tipus de document
:   Resolució

Correcció d'errades

RESOLUCIó d'11 de juliol de 1996, de la Conselleria de Sanitat i Consum, per la qual convoca beques per a projectes d'investigació en l'àrea de salut pública.   
L'objectiu general d'aquesta convocatòria és afavorir la producció del coneixement científic sobre àrees d'interès prioritari per a la Conselleria de Sanitat i Consum que ajude a fonamentar científicament els programes i les polítiques de salut a la Comunitat Valenciana.  
La Conselleria de Sanitat i Consum, a través de l'Institut Valencià d'Estudis en Salut Pública (IVESP), convoca la concessió de beques per a projectes d'investigació en matèria de salut pública, que es regiran segons les següents bases.  
Bases  
Primera  
Es convoquen beques destinades a finançar projectes d'investigació en l'àrea de salut pública que no disposen d'altres mitjans de finançament públic, durant l'exercici 1996.  
Segona  
Podran sol·licitar les ajudes per finançar projectes d'investigació en l'àrea de salut pública el personal de plantilla de les institucions sanitàries, universitats i organismes públics d'investigació, dependents de la Generalitat Valenciana. Així mateix el personal de centres privats o concertats, sense finalitat lucrativa, que despleguen el seu treball en les àrees de salut pública, de la Comunitat Valenciana.  
Tercera  
3.1 Les sol·licituds hauran de ser presentades segons el model 1, que figura en l'annex d'aquesta ordre, i hauran de ser subscrites per l'investigador principal, que es responsabilitzarà de la realització del projecte. Hi figurarà el nom de l'investigador, el seu lloc, centre de treball i adreça per a notificacions, amb els següents documents:  
a) Fotocòpia del DNI de l'investigador principal.  
b) Declaració jurada de no haver rebut ni tenir adjudicades altres ajudes a la investigació pel mateix projecte que es presenta.  
c) Autorització per part de la institució de la viabilitat i oportunitat de realització de la investigació sol·licitada.  
d) Estar al corrent de les obligacions fiscals i la Seguretat Social, si cal. L'acreditació es realitzarà conformement a l'Ordre de 30 de maig de 1996 (DOGV de 21.06.96).  
e) Currículum (model II).  
f) Memòria del projecte (model III).  
Les sol·licituds s'adreçaran al coordinador de l'IVESP, al c/ Juan de Garay, 21, 46058 València.  
El termini de presentació de sol·licituds finalitzarà als 45 dies naturals comptadors des de l'endemà de la publicació d'aquesta convocatòria en el Diari Oficial de la Generalitat Valenciana, en el Registre de l'IVESP o per qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La Secretaria de l'IVESP procedirà a la devolució de les sol·licituds i documentació annexa que no s'adapte a les exigències de la convocatòria.  
3.2 La memòria constarà dels següents apartats:  
a) Títol i resum del projecte.  
b) Plantejament i justificació: antecedents i circumstàncies en què s'inscriu, adequació i oportunitat de l'experiència.  
c) Objectius que es pretenen.  
d) Pla i metodologia de treball.  
e) Durada i fases previstes.  
f) Informe de la comissió d'investigació o del responsable de la investigació de l'institut.  
g) Pressupost detallat i explícit, on constarà:  
- Material fungible  
- Bibliografia  
- Despeses ocasionades per treballs especialitzats  
- Altres recursos necessaris per a la realització del projecte.  
3.3 Els projectes que preveuran el desplegament d'alguna de les seues fases durant 1997 especificaran la part del pressupost que correspon fins el 31 de desembre de 1996 per ser la fase que concorre a aquesta convocatòria.  
Els esmentats projectes podrien prorrogar-se durant 1997, d'acord amb les fases previstes per al desenvolupament del projecte d'investigació, mitjançant sol·licitud de la persona interessada dins el mes de gener de l'any esmentat i l'informe previ de la comissió tècnica de la base 5ª.  
Quarta  
El projecte ha de tractar sobre alguns dels temes de l'àrea de salut pública i investigació de serveis sanitaris, que a continuació es relacionen, tenint en compte:  
a) Relació de l'objecte d'investigació amb les prioritats de salut a la Comunitat Valenciana (malalties infecciosa d'alta prevalença com tuberculosi i HIV, drogoaddicció, malalties cardiovasculars, càncer, accidents, salut del xiquet i de l'adolescent, salut de la dona i de la mare, envelliment saludable, nutrició i higiene dels aliments, condicions de treball saludables, disminucions, salut mediambiental i salut mental).  
b) Impacte potencial sobre la millora de l'atenció a la Comunitat Valenciana (sistemes d'informació, avaluació de tecnologies sanitàries, innovacions en organització i gestió de serveis sanitaris).  
Cinquena  
Les sol·licituds seran resoltes pel conseller de Sanitat i Consum, mitjançant una resolució que serà publicada en el Diari Oficial de la Generalitat Valenciana, a proposta de la comissió tècnica nomenada pel conseller de Sanitat i Consum, en el termini màxim de tres mesos. Si no hi ha resolució expressa en el termini establert, les sol·licituds s'entendran desestimades, sense perjudici del que es dispose quan es dicte la corresponent resolució.  
Aquesta comissió tècnica estarà integrada pel director general de Salut Pública o persona que hi delegue que actuarà com a president, el coordinador de l'IVESP, el cap del Servei d'Investigació, els coordinadors de cada una de les quatre àrees de l'IVESP i un representant de cada un dels departaments universitaris de salut pública de la Comunitat Valenciana, nomenats pels seus directors.  
La comissió tindrà facultats per resoldre tots els dubtes que apareguen en la interpretació de les bases, i la possibilitat d'entrevistar els sol·licitants si ho considera adient.  
La comissió podrà disposar la constitució de comissions especialitzades tan sols a fi de col·laborar en la valoració dels projectes dels candidats i les candidates.  
Sisena  
La comissió tècnica valorarà els projectes segons els següents criteris de selecció:  
I. Interès i rellevància del projecte en relació amb els temes de l'àrea de salut pública i investigació de serveis sanitaris de l'apartat 4.  
II. Qualitat científica i rendibilitat social del projecte.  
III. Caràcter multicèntric i multidisciplinar de l'estudi.  
IV. Adequació dels recursos previstos als objectius que es proposen.  
V. Aspectes ètics de la investigació proposada.  
Setena  
L'IVESP remetrà a l'adjudicatari sol·licitant de l'ajuda el corresponent document d'acceptació, que haurà de ser tornat degudament emplenat, amb el vistiplau del responsable del seu centre de treball, en el termini de 15 dies comptadors des de la data en què ho rebrà amb la documentació complementària que se li requerirà. Cas de no tornar-la en aquest termini, s'entendrà que hi renuncia, i es declararà la pèrdua del seu dret, d'acord amb el que disposa l'article 7 del Decret 108/1992, de 6 de juliol, de la Generalitat Valenciana.  
Les decisions negatives seran comunicades als sol·licitants, cosa que no els impedirà de presentar noves sol·licituds en ulteriors convocatòries. Si en el termini dels tres mesos següents a la notificació denegatòria de l'ajuda la persona interessada no demanava la devolució de la documentació, es procediria a la seua destrucció.  
Vuitena  
8.1 Les beques podran finançar totalment o parcial el pressupost presentat per a l'execució del projecte en la seua totalitat.  
La quantia de les ajudes es determinarà en cada cas segons els interessos de l'avaluació establerta en la base 6a.  
8.2 En la resolució d'adjudicació figurarà la quantitat corresponent a 1996 que es pagarà amb càrrec a la línia pressupostària que figura en el punt 11, en la notificació informativa podrà aparèixer, a títol indicatiu, la quantitat màxima que correspondria a la següent anualitat, si cal. Tot això condicionat a l'existència de consignació pressupostària per a l'exercici següent i al corresponent acord de pròrroga adoptat segons la base 5ª d'aquesta ordre.  
L'ajuda concedida als projectes aprovats s'incrementarà un 10% que serà destinat a despeses institucionals i que haurà de ser gestionat per la comissió d'investigació del centre executor.  
8.3 L'import de les beques es lliurarà a favor de la institució on presta els seus serveis l'investigador principal, la qual es comprometrà a la gestió dels fons i a la realització de les contractacions que si cal s'escaigueren, d'acord amb la normativa vigent sobre ajudes o subvencions públiques i en particular aquelles a què fan referència els articles 47 i 47 bis de la Llei d'Hisenda Pública de la Generalitat Valenciana.  
- Els pagaments es realitzaran periòdicament segons justifique les despeses efectuades durant cada una de les etapes que s'establiren en la memòria o bé anticipadament en els percentatges següents, mitjançant la presentació d'un aval bancari per l'import total de la subvenció concedida: el 40% del seu import a l'acceptació pel beneficiari; el 20% s'abonarà després de l'aportació i comprovació de la documentació justificativa i la resta una vegada s'haurà justificat el compliment del que s'hagués convingut.  
Novena  
Els beneficiaris de les beques hauran d'enviar a la Secretaria de l'IVESP, durant el mes d'abril de 1997, una memòria de la investigació on s'incloga una relació detallada de les despeses totals realitzades junt a un resum de la investigació i les separates de publicacions o comunicacions a congressos, si n'hi ha. L'IVESP procedirà a la publicació de tots els resums de tots els projectes d'investigació subvencionats.  
En la publicació de treballs científics, presentació de comunicacions a congressos i reunions científiques, etc., que tinguen lloc com a resultat d'una ajuda d'investigació de l'IVESP, s'haurà de consignar l'origen del seu finançament i se n'enviarà a l'IVESP un exemplar de la publicació, amb esment del número d'expedient.  
Deu  
L'incompliment per part dels beneficiaris dels requisits establerts en aquesta convocatòria i de les obligacions que s'hi defineixen originarà la revocació de les quanties concedides, amb tots els efectes i responsabilitats que se'n deriven.  
Onze  
Per a aquesta convocatòria de beques a projectes d'investigació en l'àrea de la salut pública es destina la quantitat de 05.519.102 pessetes, amb càrrec a l'aplicació pressupostària 58.01.608.32, línia de subvenció 401/000/96.  
Dotze  
Contra la resolució d'adjudicació de beques podran les persones interessades interposar recurs contenciós administratiu, en el termini de dos meses davant el Tribunal Superior de Justícia de la Comunitat Valenciana.  
Sense perjudici del que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'escrit d'interposició de recurs s'enviarà a la Direcció General de Salut Pública.  
València, 11 de juliol de 1996.- El conseller de Sanitat i Consum: Joaquín Farnós Gauchía.  
ANNEX  
Formalització de les sol·licituds  
La sol·licitud d'ajuda es realitzarà segons un model normalitzat (model I), on es farà constar:  
a) Títol del projecte  
b) Nom de l'investigador principal amb esment del seu lloc, centre de treball i adreça  
c) Relació d'investigadors col·laboradors  
d) Especificació de la quantitat sol·licitada  
S'hi adjuntaran els següents documents:  
a) Fotocòpia del DNI  
b) Declaració jurada de no haver rebut ni tenir adjudicades altres ajudes d'investigació per al mateix projecte  
c) Autorització del responsable de la institució  
d) Justificació d'estar al corrent de les obligacions fiscals i de la Seguretat Social si cal  
e) Currículum de l'investigador principal i dels col·laboradors (model II)  
f) Memòria del projecte (model III)  
En el currículum es faran constar els següents apartats:  
a) Formació acadèmica  
b) Activitats professionals  
c) Publicacions  
d) Participació en congressos  
e) Línies d'investigació en què ha treballat  
f) Altres mèrits  
La memòria del projecte (model III) inclourà els següents apartats:  
a) Títol i resum del projecte  
b) Antecedents i justificacions de l'estudi  
c) Objectius  
d) Metodologia i pla de treball  
e) Durada i fases previstes  
f) Informe de la comissió d'investigació o responsable d'investigació del centre  
g) Pressupost, detallant:  
- Material fungible  
- Bibliografia  
- Despeses per treballs especialitzats  
· Personal  
· Assistència a congressos  
· Altres  
- Altres recursos necessaris (inclòs material inventariable)  
Els models normalitzats estaran disponibles a les direccions territorials de la Conselleria de Sanitat i Consum, als seua serveis centrals i a l'IVESP mateix.